Organizatat bamirëse dhe kriza e imigrantëve
Organizatat bamirëse amerikane dhe vullnetarët ndihmojnë me lehtësimin e krizës së fluksit të të ardhurve në kufirin jugor të SHBA
Kufiri jugor i Shteteve të Bashkuara është mbushur me emigrantë nga Amerika qendrore që përpiqen të hyjnë në vend. Rreth 57.000 prej tyre janë fëmijë të pashoqëruar. Ky fluks ka mbushur godinat e paraburgimit në maksimum. Ndërsa agjencitë qeveritare vazhdojnë punën intensive për të dokumentuar hyrjen e qindra të ardhurve çdo ditë, organizatat fetare, bamirëse dhe vullnetarët po ndihmojnë me lehtësimin e krizës humanitare. Organizatat bamirëse katolike për Luginën e Rio Grandes drejtojnë një nga shërbimet më të mëdha të pritjes për të ardhurit nga Amerika Qendrore të cilët hyjnë në Shtetet e Bashkuara. Kjo godinë është në McAllen të Teksasit, një qytet rreth 15 minuta larg nga kufiri me Meksikën. Drejtorja lokale e Organizatave Bamirëse Katolike thotë se vullnetarët ndihmojnë me proçesin për 200 njerëz në ditë, pas një udhëtimi rraskapitës. Organizata bamirëse punon me qeverinë për të siguruar trajtimin e duhur të imigrantëve. Mjekja Marcela Riojas thotë se 90 për qind e tyre janë të rraskapitur dhe të dehidratuar. Nëse ata janë seriozisht të sëmurë ose të lënduar, dërgohen në dhomën e urgjencës. Shumë gra vijnë në fazat e vonshme të shtatzanisë, pasi kanë udhëtuar për më shumë se një muaj pa disa nga nevojat themelore. Imigrantët në McAllen e kanë kaluar proçesin në kufi. Ish agjenti i patrullimit kufitar Carl henderson thotë se proçesi i dokumentacionit për çdo person zgjat katër deri në pesë orë. Zoti Henderson thotë se njerëzit që paguajnë kontrabandistët t’i sjellin në Shtetet e Bashkuara bëjnë gabimin më të madh të jetës së tyre. Ai thotë se kontrabandistët edhe kanë vrarë njerëz dhe i kanë prerë gjymtyrët. Një e treta e grave përdhunohet gjatë rrugës, dhe disa djem abuzohen seksualisht gjatë udhëtimit që mund të zgjasë një muaj. Jetët e atyre që arrijnë në Shtetet e Bashkuara mund të mos jenë kurrë më të njëjta për shkak të asaj që përjetuan gjatë rrugës.